OBAVJEŠTENJE ZA RADNIKE U MALOPRODAJI

Poštovane kolege,

obzirom na pandemijsko širenje novog corona virusa COVID-19 svijetom i pojavom prvih slučajeva u susjednoj Hrvatskoj, realno je očekivati pojavu virusa i u našoj zemlji.

COVID-19 je bolest izazvana novim coronavirusom SARS- CoV-2, koji ranije nije bio identifikovan kod ljudi. Način prenošenja je lak, bliskim kontaktom sa inficiranom osobom uključujući kapljični, fekooralni put i aerosol.

Radi prevencije pojave, a i mogućeg širenja virusa, preduzećemo mjere u okviru preduzeća Krajina Klas koje ćemo primjenjivati do daljnjeg.

Mjere prevencije obuhvataju:

- Prilikom dolaska na posao dužni ste oprati i dezinfikovati ruke sredstvom za dezinfekciju na bazi alkohola, trljajući ruke u trajanju od 20-30 s. Svaki radnik će zadužiti određeni broj medicinskih maski. Potrebne su Vam je najmanje dvije maske dnevno, jedna prije i jedna nakon obroka. Masku ćete staviti na lice u prostorijama garderobe prilikom dolaska na posao, odnosno u toaletu prije povratka u proizvodnju nakon pauze. Masku je potrebno pravilno orjentisati, zakačiti gumicom ili vezicama ,staviti na nos i pritiskom na metalni dio pričvrstiti, te povući preko usta i brade. Masku u toku rada nemojte dodirivati rukama. Nakon skidanja maske, obavezno oprati ruke. Korištenje maski je preporučljivo, jer ćete na taj način zaštiti sebe, a samim tim i članove svoje porodice. O načinu stavljanja, korištenja i skidanja maski, pravilnom pranju i dezinfekciji ruku ćete dobiti detaljno uputstvo u vidu letka.

- Neophodno je da u toku rada češće nego inače, perete ruke vodom i sapunom ( 4 puta u toku jednog sata), u trajanju od 40-60 s. Ukoliko nemate blizu svog radnog mjesta lavabo za pranje ruku, neophodno je da ruke dezinfikujete sredstvom na bazi alkohola koje će biti dodatno postavljeno na nekoliko mjesta u pogonu, trljajući ruke u trajanju od 20-30 s.

- Sve kvake na vratima, kao i površine sa kojima dolazi u kontakt veliki broj ljudi ( kvake na ulaznim vratima, pult za usluživanje kupaca) potrebno je dodatano čistiti i dezinfikovati 70%-tnim alkoholom iz boca za raspršivanje, pa Vas molimo da primjenjujete lične mjere za zaštitu, kako ove posebne mjere ne bi bile uzaludne.

- Na uslužnom pultu će biti postavljene i suve maramice koje je neophodno da koristite kada kišete ili kašljete, a nakon upotrebe maramicu odmah bacite u kantu za smeće, te operite ili dezinfikujte ruke. Maramice su dostupne i za naše kupce.

Ukoliko u trenutku kijanja nemate maramicu, iskoristite savijeni lakat, te nakon toga obavezno operite ruke.

Za kupce će biti dostupni i sredstvo za dezinfekciju ruku, kao i letak sa opštim uputstvima za prevenciju.

- Savjetujemo Vam da izbjegavate nepotrebni bliski kontakt sa kupcima ( minimalna udaljenost 1 metar) ukoliko nemate lična sredstva za zaštitu.

- Izbjegavajte bilo kakav nepotreban kontakt sa životinjama.

- Izbjegavate bilo kakva masovna okupljanja, jer time povećavate rizik od zaraze. Osim toga, izbjegavajte bliski kontakt sa osobama koje imaju simptome bolesti (temperatura, kašalj i poteškoće sa disanjem).

Ukoliko i sami primjetite gore pomenute simptome, savjetujemo Vam da se odmah javite svom porodičnom ljekaru.